SIRIโรดโชว์ดึงฝรั่งถือหุ้นLHขายหุ้นกู้
SIRI กางปีกโรดโชว์ 1-3 ก.พ.นี้ ที่ฮ่องกงสิงคโปร์ หอบแผนโตปีนี้อวดต่างชาติ ด้าน LHจ่อขายหุ้นกู้ 4,000 ล้านบาท
1 ก.พ. 2555

SIRI กางปีกโรดโชว์ 1-3 ก.พ.นี้ ที่ฮ่องกงสิงคโปร์ หอบแผนโตปีนี้อวดต่างชาติ ด้าน LHจ่อขายหุ้นกู้ 4,000 ล้านบาท 
นายเศรษฐา ทวีสิน กรรมการผู้จัดการใหญ่ บริษัท แสนสิริ (SIRI) เปิดเผยว่า ในวันที่ 1-3 ก.พ.นี้บริษัทได้ร่วมกับบริษัทหลักทรัพย์ซีไอเอ็มบี (ประเทศไทย) ไปนำเสนอข้อมูล (โรดโชว์) ที่ฮ่องกงและสิงคโปร์ ซึ่งคาดว่าจะได้รับความสนใจจากนักลงทุนเป็นจำนวนมาก เพราะราคาหุ้นของบริษัทปรับตัวขึ้นจากการได้รับความสนใจจากนักลงทุน และผลจากการโรดโชว์ในปีที่ผ่านมาก็เห็นชัดเจนว่านักลงทุนต่างชาติเข้ามาลงทุนในหุ้นมากขึ้นเช่นเดียวกัน โดยปัจจุบันมีสัดส่วนนักลงทุนต่างประเทศที่เข้ามาถือหุ้นอยู่ที่ 24% จากเพดานสูงสุดที่กำหนดไว้ที่ 39% 
สำหรับข้อมูลที่จะนำไปเสนอต่อนักลงทุน คือ แผนการทำธุรกิจและลงทุนปีนี้ ที่คาดว่าจะมีรายได้ 2.8 หมื่นล้านบาท เติบโต 40%เมื่อเทียบกับปี 2554 และจะเปิดโครงการใหม่ของบริษัท 44 โครงการ มูลค่ารวมกว่า 4.6 หมื่นล้านบาท 
ด้านบริษัท แลนด์ แอนด์ เฮ้าส์ (LH) เตรียมขายหุ้นกู้ชุดใหม่ วงเงิน 4,000 ล้านบาท โดยทริสเรทติ้งให้อันดับความน่าเชื่อถือที่ A แนวโน้มคงที่ จะนำเงินไปใช้ชำระคืนหนี้ระยะสั้นบางส่วน และใช้เป็นเงินทุนสำหรับขยายกิจการ m